b'\n_START_ARTICLE_\nFront Popular/Front Antifeixista/Llibertat\n_START_SECTION_\nAntecedents\n_START_PARAGRAPH_\nEl 22 de juliol de 1936 el diari Catal\xc3\xb2nia va ser retingut pel Front Popular Antifeixista. El seu subt\xc3\xadtol on hi apareixia: "Diari d\'avisos i not\xc3\xadcies", va ser canviat pel de "Portaveu del Front Popular d\'Esquerres", el 22 de juliol de 1936. El 23 de juliol, apareixia el primer n\xc3\xbamero de Front Popular. Va comen\xc3\xa7ar a publicar-se amb el mateix format, tipus de lletra i nombre de columnes, aix\xc3\xad com la mateixa redacci\xc3\xb3 i impremta de Catal\xc3\xb2nia.\n_START_SECTION_\nDel Front Antifeixista a Llibertat\n_START_PARAGRAPH_\nEn el n\xc3\xbamero 35, el 31 d\'agost de 1936, el nom del diari torna a canviar pel de Llibertat, per\xc3\xb2 conserva el subt\xc3\xadtol "Portaveu del Front Popular Antifeixista". S\'elimina l\'edici\xc3\xb3 en castell\xc3\xa0, per\xc3\xb2 no hi ha cap nota explicativa on es justifiquin aquests canvis. El seu director passar a ser Josep Maria Recasens i Jord\xc3\xa0._NEWLINE_La publicaci\xc3\xb3 arriba a tenir quatre p\xc3\xa0gines a cinc columnes, amb un format de 540 x 375 i on es publicarien imatges espor\xc3\xa0dicament. Continua havent-hi not\xc3\xadcies sobre el front, per\xc3\xb2 es comencen a publicar-ne de locals: hi ha cr\xc3\xb2niques esportives i culturals i tamb\xc3\xa9 apareixen notes de sucessos. Hi van arribar a col\xc2\xb7laborar de forma espor\xc3\xa0dica escriptors com Josep Alom\xc3\xa0 i, ocasionalment, els articles que escrivia Antoni Rovira i Virgili a La Humanitat, diari af\xc3\xad a ERC, tamb\xc3\xa9 es publicaven a Llibertat.\n_START_SECTION_\nFi de la publicaci\xc3\xb3\n_START_PARAGRAPH_\nAl llarg de l\'any 1937, es va comen\xc3\xa7ar a fer pal\xc3\xa8s les dificultats del diari per poder seguir publicant-se. A la primavera del mateix any, el rotatiu torna a canviar de direcci\xc3\xb3 i passa a ser liderat per Ramon Sanahuja i Soler. A partir del 5 d\'octubre, Llibertat \xc3\xa9s un diari de tan sols dues p\xc3\xa0gines, per la manca de paper. A partir del febrer de 1938, passa a ser un breu setmanari, per la incapacitat de seguir publicant di\xc3\xa0riament. Vuit mesos despr\xc3\xa9s, el 25 d\'octubre de 1938, el diari Llibertat tanca definitivament amb el n\xc3\xbamero 502.'